**პეტა გია უილსონი** (ინგლ. Peta Gia Wilson; დ. 18 ნოემბერი, 1970, სიდნეი) — ავსტრალიელი მსახიობი და მოდელი. ყველაზე ცნობილია ნიკიტას როლით, სერიალიდან „მას ერქვა ნიკიტა" (1997—2001).

ბიოგრაფია
---------

პეტა გია უილსონი სიდნეიში, გადამდგარი ოფიცრის დარსი უილსონისა და სურსათის დამტარებლის ქარლენ უაითის ოჯახში დაიბადა. ოთხი წლის შემდეგ მას ძმა რობი მოევლინა.

1975 წელს პეტა პაპუა-ახალი გვინეაში გადავიდა და ცხრა თვით მალარიით იყო ავად. ბებია ელისაბეთმა შვილიშვილი ფეხზე დააყენა და მის შემდგომ ფიზიკურ აღზრდაზეც დაიწყო ზრუნვა. დილის ოთხზე აყენებდა, ცივ-ცივი წყლით ბანდა, ერბო-კვერცხის შემდეგ კი საკალათბურთო სექციაზე უშვებდა სავარჯიშოდ. ოდნავ მოგვიანებით, უკვე სკოლის საშუალო კლასებში, ძმის, რობის ჯინაზე პეტამ ძიუდოში დაიწყო ვარჯიში.

მომხიბვლელი დედა ქალიშვილის გარეგნობით სერიოზულად იყო შეწუხებული. „გრძელი, კუთხოვანი, მკვეთრი, გოგონა კი არა, ლაწირაკი ბიჭი მეზრდება" — ფიქრობდა ქარლენი. ამიტომაც მან პეტა ცეკვის წრეში ჩაწერა, საიდანაც გოგონა სულ გამორბოდა. დედის მიერ ნაყიდ კაბებს პეტა შინაური ცხოველების ქვეშაგებად იყენებდა. მამამისი კი ხედავდა ცოლის მწუხარებას, მაგრამ, გულის სიღრმეში საყვარელი ქალიშვილით ამაყობდა. პეტასთან და რობისთან ერთად, მამამისმა სამდინარო რეგატა მოიგო და ტუალეტის საჯდომიც ერგო პრიზად, რომელსაც დღემდე ინახავს სახლში.

ამის მერე პეტა ხშირად გადადიოდა ბინიდან ბინაში, იცვლიდა სკოლებს ყველა ექვს თვეში. რვა წლისამ დედასთან ერთად სასტუმროში გაატარა ახალი წელი. პეტამ ახალი ადგილების მიჩვევა და, გულკეთილი ხასიათის წყალობით, ახალი მეგობრების შეძენა ისწავლა, რაც მას მომავალ ცხოვრებაშიც დაეხმარა. 1895 წელს მისი მშობლები განქორწინდნენ, რაც არასდროს არ განუცხადებიათ ხმამაღლა. „მე დედასთან ვცხოვრობდი, ჩემი ძმა კი მამასთან, რაც საკმაოდ რთული იყო, ამიტომ, ავდექი და ბებია-ბაბუასთან გადავედი საცხოვრებლად" — იხსენებს ქერათმიანი ლამაზმანი.

კარიერა
-------

1991 წელს პეტამ ჩემოდნები ჩააწყო და ლოს-ანჯელესში გადავიდა. სამსახიობო კურსი გაიარა და რამდენიმე უმნიშვნელო როლიც მიიღო დამოუკიდებელ ფილმებში — „უიღბლო", „ერთ-ერთი ჩვენგანი" და სერიალებში — „მთიელი" და „უცნობი".

1996 წელს პეტა უკვე მზად იყო ლოს-ანჯელესი მიეტოვებინა და ნიუ-იორკში გადასულიყო თეატრალურში სასწავლებლად. მაგრამ, მანამდე ის თავისმა აგენტმა დაიყოლია სატელევიზიო სერიალის „მას ერქვა ნიკიტა" სინჯებზე მისულიყო. დიდი მოლოდინის არქონის მიუხედავად, თან ისე, რომ არც კი იყო დარწმუნებული სურდა თუ არა სერიალში გადაღება, პეტა სინჯებზე მივიდა და 200-ზე მეტ მსახიობ ქალში ამოარჩიეს.

გადაღებებისათვის ორი თვე ემზადებოდა, ამასობაში ტაეკვანდოს, ხელჩართული ჩხუბისა და კიკბოქსინგის ხელოვნებას აქტიურად ეუფლებოდა. ტელესერიალი მის კარიერაში გარდამტეხი აღმოჩნდა.

2000 წელს პეტას ტელეარხ Showtime-ის მინისერიალში „გოგონები დიდ ქალაქში" იღებენ. ამის შემდგომ ის ტილ შვაიგერთან და ლეონარდ რობერტსთან ერთად ფილმზე „ჯო და მაქსი" იწყებს მუშაობას. 2001 წელს პეტას მოსკოვის საერთაშორისო კინოფესტივალის საზეიმო გახსნა ხვდა წილად. ამის შემდეგ ის იმდროინდელ პრეზიდენტს ვლადიმირ პუტინსაც შეხვდა.

2002 წლის ივნისში სტუდია 20th Century Fox-ის მიწვევას იღებს ფილმ „გამოჩენილ ჯენტლმენთა ლიგის" გადაღებაზე, სადაც ვამპირ ვილჰელმინა ჰარქერის როლი განასახიერა. ამ პერსონაჟის სახეში რომ ჩამჯდარიყო, მას ბრჭყალებისა და სპეციალური ლინზების ტარება მოუწია. ფილმს უამრავი თოქ-შოუ და პრიალა ჟურნალების გარეკანზე გადაღებებისათვის მიწვევები მოჰყვა. პეტა მოკლე ხანში მაყურებელმა იხილა ისეთი გამოცემების გარეკანზე, როგორებიცაა: „People", „Gear", „FHM", „Maxim", „Playboy", „Premiere".

პირადი ცხოვრება
---------------

ჰყავს ერთი ვაჟიშვილი - მარლოუ ჰარისი, რომელიც 2002 წელს დაიბადა

ფილმოგრაფია
-----------

| წელი |  | ქართულად | მშობლიური სახელწოდება | როლი |
| --- | --- | --- | --- | --- |
| 1995 | ფ | *სექსის მწუხარება* | *The Sadness of Sex* | მისი ოცნებების გოგონა |
| 1995 | ფ | *შიშველი ჯეინი* | *Naked Jane* | მარისა |
| 1996 | ს | *მთიელი* | *Highlander* | ინსპექტორი
 |
| 1996 | ს | *უცნობები* | *Strangers* | მართა
 |
| 1996 | ტფ | *ქალის აღიარება* | *Woman Undone* | რეგისტრატორი |
| 1996 | ფ | *უიღბლო* | *Loser* | ალიშა რურკი |
| 1997 | ს | *მოუხელთებელი* | *Vanishing Point* | მოტოციკლისტი გოგონა
 |
| 1997 | ფ | *ერთ-ერთი ჩვენეული* | *One of Our Own* | ჯენიფერ ვონი |
| 1997–2001 | ს | *მას ერქვა ნიკიტა* | *La Femme Nikita* | ნიკიტა
 |
| 2000 | ფ | *მოწყალება* | *Mercy* | ვიკი კიტრი |
| 2001 | ს | *სხვა ხალხი* | *Other People* | ჰარიეტ სტოუნი
 |
| 2001 | ს | *გოგონები დიდ ქალაქში* | *A Girl Thing* | ალექსი
 |
| 2002 | ტფ | *ჯოუ და მაქსი* | *Joe and Max* | ენი ონდრა |
| 2003 | ფ | *არაჩვეულებრივ ჯენტლმენთა ლიგა* | *The League of Extraordinary Gentlemen* | მინა ჰარკერი |
| 2004 | ტფ | *—* | *False Pretenses* | დი დი |
| 2005 | ს | *ჯონი ზერო* | *Jonny Zero* | ელი
 |
| 2006 | ს | *—* | *Two Twisted* | მიშა სპარკლი
 |
| 2006 | ფ | *სუპერმენის დაბრუნება* | *Superman Returns* | ბობი ფეი |
| 2007 | ფ | *ღამის ბაღები* | *Gardens of the Night* | სარა |
| 2009 | ფ | *ლამაზი* | *Beautiful* | შერი |
| 2008 | ტფ | *მალიბუს ზვიგენები* | *Malibu Shark Attack* | ჰიზერი |
| 2010 | ს | *დანაშაულის ადგილი: მაიამი* | *CSI: Miami* | ამანდა კალავერასი
 |
| 2010 | ფ | *—* | *Errand boy* | ჯენი |
| 2011 | ფ | *სადღაც ღამით* | *Somewhere Tonight* | — |
| 2011 | ფ | *განმათავისუფლებელი* | *Liberator* | მარია კრისუელი |
| 2012 | ს | *მაძიებელი* | *The Finder* | პოპი
 |
| 2015 | ფ | *—* | *Dutch Kills* | ლედი ბიშოპი |
| 2017 | ფ | *მაიკლ ჰატჩინსი: უკანასკნელი როკვარსკვლავი* | *Michael Hutchence: The Last Rockstar* | თვითონ |

რესურსები ინტერნეტში
--------------------

ვიკისაწყობში არის გვერდი თემაზე:
***პეტა უილსონი***

* petawilson.us დაარქივებული 2009-12-27 საიტზე Wayback Machine.

სქოლიო
------

1. ↑  დაარქივებული ასლი.  დაარქივებულია ორიგინალიდან — 2012-06-09. ციტირების თარიღი: 2011-03-25.
2. ↑
3. ↑  დაარქივებული ასლი.  დაარქივებულია ორიგინალიდან — 2011-02-09. ციტირების თარიღი: 2011-03-25.